Tue, 15 Apr 2025 12:12:12 +0000

বসবাসের অনুপযোগী ঘর, তিন মেয়েকে নিয়ে মানবেতর জীবন, সাহায্যের আশায় চেয়ে আছেন এক মা।

মো: আরিফুল ইসলাম
বাঘাইছড়ি, রাঙামাটি

বাঘাইছড়ি উপজেলার পূর্ব লাইল্লাঘোনা এলাকায় বসবাস করেন শাহনাজ বেগম। তাঁর স্বামীর নাম আব্দুল সালাম, পেশায় দিন মজুর। এই পরিবারটি বর্তমানে এমন একটি ঘরে বসবাস করছে, যেটি এক কথায় মানুষের থাকার উপযোগী নয়। চারদিকে ভাঙাচোরা ঘরের ভেড়া, ছাউনি জরজীর্ণ, বর্ষার সময় ঘরের ভেতরে পানি ঢোকে, শীত-গরমে ছাদ যেন কোনো কাজেই আসে না।

শাহনাজ বেগমের তিনটি মেয়ে রয়েছে। শিশু সন্তানদের নিয়ে প্রতিদিন এক নতুন যুদ্ধ করতে হয় তাকে। এই অসহায় অবস্থার কথা জানিয়ে তিনি বহুবার স্থানীয় ইউপি মেম্বার এর কাছে সরকারি ঘরের জন্য আবেদন করেছেন। কিন্তু একাধিকবার ঘুরেও তিনি কোনো সাহায্য পাননি, শুধু আশ্বাস আর প্রতিশ্রুতি।

স্থানীয় কয়েকজন ব্যক্তিও তাকে ঘর তৈরি করে দেওয়ার আশ্বাস দিয়ে বাঁশ কিনতে বলেছিলেন। নিজের কষ্টের টাকা দিয়ে বাঁশ কেনার পরও তারা আর খোঁজ রাখেনি।

এই কঠিন সময়ে পাশে দাঁড়িয়েছে একটি মানবিক স্বেচ্ছাসেবী সংগঠন “মানবতার তারুণ্য”। এর আগেও গত ঈদে তারা রোকেয়া বেগম ও তার পরিবারকে ঈদ সামগ্রী দিয়েছিল। এবার তারা ঘোষণা দিয়েছে যেভাবেই হোক, তারা টাকা সংগ্রহ করে এই পরিবারটির জন্য একটি থাকার মতো ঘর নির্মাণ করবে।

অসহায় রোকেয়া বেগম বলেন: আমি তিনটা মেয়ে নিয়ে অনেক কষ্টে আছি। অনেকের কাছে গেছি, কেউ কথা রাখে নাই। কিন্তু মানবতার তারুণ্য আমাকে আগেও সহায়তা করছে, এখন আবার ঘর বানিয়ে দিবার কথা বলছে। আল্লাহ যেন ওদের ভালো রাখে। সেই সাথে আমি প্রশাসনের কাছে অনুরোধ করবো যাতে আমাদের দিকে সু-দৃষ্টি দেন। আমাকে যেন সহযোগিতার হাত বাড়িয়ে দেন।

স্থানীয় বাসিন্দা নুরুন্নাহার সাথী বলেন: এই পরিবারটারে আমরা সবাই চিনি। ওরা খুব কষ্টে থাকে। আমি নিজেও মানবতার তারুণ্য সংগঠনের সাথে জড়িত, আমি একটা মিটিংয়ে এই বিষয়টি তুলে ধরি, এবং তারাও এই বিষয় নিয়ে এগিয়ে আসছে। আমরা চাই, সবাই মিলে যেন এই কাজে সহযোগিতা করে।

এই বিষয়ে মানবতার তারুণ্য সংগঠনের প্রতিষ্ঠাতা আবদুল্লাহ আল মারুফ বলেন, আমরা বিষয়টি জানার পর সরেজমিনে পরিদর্শন করতে আসি, এসে যা দেখলাম তাতে খুব খারাপ লাগলো। এমন ঘরে তারা কিভাবে বসবাস করছে? যেহেতু আমাদের সংগঠনটি নতুন এবং নিজস্ব ফান্ড নাই, তাই আমরা বিভিন্ন স্বাবলম্বী/প্রভাবশালীদের থেকে সহযোগিতা নিবো। এবং সেই সাথে আমি উপজেলা প্রশাসনের সহযোগিতা কামনা করি।

তিনি আরো বলেন, এখন শুধু প্রয়োজন আমাদের সকলের একটুখানি সহানুভূতি আর সাহায্য। একটি ঘর—যা কারো কাছে খুব সাধারণ, আবার কারো কাছে স্বপ্ন। প্রয়োজনে কেউ যদি সহযোগিতার হাত বাড়িয়ে দিতে চাই তাহলে 01619539684 এই নাম্বারে যোগাযোগ করার অনুরোধ করছি।