শাহজাদপুরে হার্ট বেডকান্দি-ঘোড়শার রাস্তাটির বেহাল দশা, ভোগান্তিতে এলাকাবাসী

Sun, 13 Jul 2025 05:58:09 +0000

সিরাজগঞ্জ জেলার শাহজাদপুর উপজেলার বেলতোল ইউনিয়নের হার্ট বেডকান্দি বেলতোল ইউনিয়ন স্বাস্থ্য কমপ্লেক্স থেকে ঘোড়শার ছোট চোর রাস্তা পর্যন্ত প্রায় সাড়ে ৩০০ মিটার রাস্তার অবস্থা অত্যন্ত নাজুক। দীর্ঘদিন ধরে সংস্কারের অভাবে এই রাস্তাটি বর্তমানে চলাচলের অযোগ্য হয়ে পড়েছে।

স্থানীয় সূত্রে জানা গেছে, বর্ষাকালে রাস্তায় কাদা জমে চলাচলে ভয়াবহ দুর্ভোগ সৃষ্টি হয়। আবার শুকনো মৌসুমে ধুলাবালিতে পথচারীদের নাভিশ্বাস ওঠে। সবচেয়ে বেশি সমস্যায় পড়ছেন স্কুল-কলেজগামী শিক্ষার্থী, বৃদ্ধ ও রোগীরা। কৃষিপণ্য পরিবহনেও প্রতিবন্ধকতা সৃষ্টি হচ্ছে এই রাস্তায়।

এলাকাবাসীর অভিযোগ, একাধিকবার স্থানীয় প্রশাসনের দৃষ্টি আকর্ষণ করা হলেও কোনো কার্যকর পদক্ষেপ নেওয়া হয়নি। তারা অবিলম্বে এই গুরুত্বপূর্ণ রাস্তাটির সংস্কারের দাবি জানিয়েছেন।

স্থানীয়দের পক্ষ থেকে সংশ্লিষ্ট কর্তৃপক্ষের দৃষ্টি আকর্ষণ করে বলা হয়েছে, “রাস্তাটি আমাদের দৈনন্দিন জীবনের সঙ্গে জড়িত। দ্রুত সংস্কার না হলে এটি আরও বিপজ্জনক হয়ে উঠবে।”

এখন দেখার বিষয়, কবে নাগাদ এই জনদুর্ভোগের স্থায়ী সমাধান আসে।